L 69/64
BG
Официален вестник на Европейския съюз
7.3.2023 г.
(6)
Съществуват стабилни и повтарящи се набори от елементи на добри практики на научноизследователски проекти, свързани със стандартизацията (2).
Същевременно съществува голям потенциал за повишаване на осведомеността и ноу-хауто на изследователите относно процесите на стандартизация, както и за разработване на признати показатели за ефективност, с които да се проследява успехът на дейностите по трансфер на технологии и оползотворяване.
Осведомеността и ноу-хауто биха могли да се повишат и по отношение на взаимосвързаността и взаимодействието на процесите на стандартизация с процесите на научни изследвания и иновации.
Успешното интегриране на дейностите в областта на НИИ и стандартизацията може да даде значителен тласък на въвеждането на дейностите в областта на НИИ.
(7)
Равнищата на технологична готовност (РТГ) и промяната в тях по време на проекта могат да се смятат за важни показатели за оценка на целесъобразността и ефективността на даден проект в областта на НИИ по отношение на дейностите по стандартизация.
Различните РТГ могат да означават и различни нужди по отношение на стандартите и стандартизацията: по-ниските РТГ обикновено се свързват повече с работата, която трябва да се свърши, например по терминологии и понятия, метрология и изпитване, случаите на употреба и референтните архитектури; докато по-късните етапи на РТГ обикновено са свързани с въпроси като оперативна съвместимост и ефективност (например по отношение на сигурността, безопасността, въздействието върху околната среда и функционалността) на технологията/иновацията — следователно стандартите за всички РТГ са важни за изследователите и новаторите в много технологични и приложни области.
(8)
Участниците в областта на НИИ могат да поемат водеща роля, да следват или да приемат нови стандарти в подкрепа на разработването и международното внедряване на най-новите технологии, иновации и тенденции.
Колкото по-рано участниците в областта на НИИ се включат в процеса на разработване на стандарти, интегриран в цялостния им процес на НИИ, толкова по-скоро те ще могат да представят своите основани на стандарти иновации на конкурентни световни пазари, което ще доведе до по-голяма стойност и ползи.
По този начин лидерите излизат на предна позиция, като се възползват от ранното си и активно участие в определянето на нови стандарти.
По време на процеса на разработване на стандартите те също така получават ценни технически и пазарни познания, които включват в своите стратегии и пътни карти в областта на НИИ и така получават предимство пред конкурентите си по отношение на времето за пускане на пазара благодарение на ранното си участие в разработването на новите стандарти.
Тези лидери (включително МСП и новосъздадените предприятия) получават възможност също така да позиционират и добавят свои собствени уникални иновации в областта на продуктите или услугите в допълнение към основополагащия стандарт, за който са помогнали да бъде установен.
(9)
Необходимо е да се преодолее недостигът на умения в областта на обучението и преподаването (3).
От съществено значение е да се изгради основно разбиране за характеристиките и взаимоотношенията между научноизследова­ телските процеси, иновационните процеси и процесите на стандартизация и как те могат да се подкрепят взаимно, за да се стимулира оползотворяването на знанията (4).
(10)
Един от основните въпроси, които трябва да се решат в политиката на висшите учебни заведения (ВУЗ) или на научноизследователските организации по отношение на стандартите и стандартизацията за оползотворяване на научните изследвания, е да се стимулират дейностите по стандартизация на техните изследователи и тези дейности да се вземат предвид в кариерното развитие.
(11)
През годините службите за трансфер на технологии в Съюза се утвърдиха в много висши учебни заведения и научноизследователски организации като обслужващи звена не само за обработване и заявяване на ИС или за подпомагане на създаването на стартиращи предприятия, но и за предоставяне на обща подкрепа при работа с договорни изследвания и за подпомагане на управлението на съвместни научноизследователски проекти.
Ето защо организациите за трансфер на технологии са друга институционална опорна точка, предназначена за подкрепа на стандартизацията, и тяхното участие е логично продължение на ролята им на организации за трансфер на знания/технологии.
За разлика от патентите и научните публикации, концепцията за авторство изглежда не е широко разпространена, което затруднява проследяването на въздействието с помощта на техники за измерване на цитирането.
(12)
За много проекти в областта на НИИ участието в създаването на нов стандарт може да не е най-добрият или дори осъществим вариант.
В същото време има голям потенциал от изследователи, които участват в ранните етапи на дейностите по стандартизация в рамките на програмите за НИИ, в които те придобиват важни знания и мрежи, като същевременно допринасят за разработването на ключови нови или подобрени международни и европейски стандарти в критични за промишлеността и обществото тематични области.
(2) Пак там.
(3) Както беше подчертано в отзивите на заинтересованите страни за Стратегията на ЕС за стандартизацията, „[н]яма официално образование или професионално обучение по стандартизация.
Много предприятия от ЕС — независимо дали са големи или малки — нямат структуриран и стратегически подход към стандартизацията, който да отразява нейното значение за различните икономически операции, независимо дали става въпрос за спазване на законодателството, достъп до пазара или обща бизнес стратегия“.
(4) EN ISO 56002:2019 Управление на иновации.
Система за управление на иновациите.
Ръководство